ߡߎߛߊ߫ ߖߊ߬ߞߌ߬ߕߋ߫

ߡߎߛߊ߫ ߖߊ߬ߞߌ߬ߕߋ߫ (ߡߏߦߌ߫ ߘߊ߫ ߁߉߂߀ ߠߋ߬ ߟߊ߫ ߞߊ߬ ߛߊ߬ ߁߉߈߅ ߞߊ߬ߙߌ߬ߝߐ ߟߊ߫) ߕߘߍ߬ ߦߋ߫ ߖߌ߬ߣߍ߫ ߓߘߍ߬ߓߘߍ߬ߟߌ߬ߟߊ ߘߏ߫ ߟߋ߬ ߘߌ߫߸ ߡߍ߲ ߕߘߍ߬ ߦߋ߫ ߓߊߖߎߡߊ ߘߌ߫ ߞߊ߲ߕߌ߯ ߛߋߞߎ߬ ߟߊ߫ ߞߊ߲ߕߌ߯ߦߊ ߕߎ߬ߡߊ ߟߊ߫. ߊ߬ ߕߘߍ߬ ߦߋ߫ ߖߌ߬ߣߍ߬ ߞߊ߲ߓߍ߲߫ ߝߟߐ ߛߓߍߘߊ ߛߌ߲߬ߝߏ߲ ߘߏ߫ ߟߋ߬ ߘߌ߫. 

ߊ߬ ߡߛߏ߬ ߕߊߕߊ߬ ߞߋߕߊ߬ ߕߘߍ߬ ߦߋ߫ ߞߊ߲ߕߌ߮ ߡߛߏ߬ ߊ߲ߘߙߋ߫ ߕߎ߬ߙߋ߫ ߣߊߘߋ߲ߡߊ ߟߋ߬ ߘߌ߫߸ ߊ߬ ߘߋ߲ߞߍ߫ ߝߣߊ߫ ߞߊ߬ ߌߛߑߡߊߌߟ ߕߎ߬ߙߋ߬ ߘߋ߲ ߠߋ߬ ߝߘߎ߫ ߏ߬ ߡߍ߲ ߕߘߍ߬ ߦߋ߫ ߛߋߞߎ߬ ߓߊߘߋ߲ߡߊ߫ ߞߘߐߞߍ ߘߌ߫.

߁߉߅߂ ߕߙߊߓߊ ߟߊ߫߸ ߡߎߛߊ߫ ߖߊ߬ߞߌ߬ߕߋ߫ ߓߐ ߘߊ߫ ߛߎߥߊ߲ߘߟߌ ߘߏ߫ ߛߋ߲߬ߝߍ߬ ߞߊ߲ߞߊ߲߫ ߊ.ߓ.ߟ ߟߊ߫ ߛߙߍߘߍ ߘߐ߫߸ ߞߵߊ߬ ߕߘߍ߬ ߊߤߊߡߍߘ ߛߋߞߎ߬ ߕߎ߬ߙߋ ߦߋ߫ ߖߌ߬ߣߍ߬ ߕߎߞߘߐߟߊ ߡߊ߬ߡߌ߬ߘߊ߬ߟߌ߬ߟߊ ߘߌ߫. ߞߏ߬ߣߵߊ߬ߟߎ߫ ߡߐ߰ ߝߌ߬ߟߊ ߓߍ߯ ߓߋ߬ ߘߊ߫ ߟߋ߬.

ߕߎ߬ߙߋ ߓߊ߲ ߞߐ ߘߐ߫ ߞߍ߫ ߟߊ߫ ߖߌ߬ߣߍ߬ ߞߊ߲ߕߌ߯ ߝߟߐ ߘߌ߫ ߘߍ߲ߖߘߍߟߦߊ ߞߐ ߘߐ߫ ߁߉߅߈ ߠߊ߫߸ ߖߊ߬ߞߌ߬ߕߋ ߞߊ߬ ߞߊ߲ߕߌ߯ߦߊ ߟߐ߬ߘߎ߰ ߛߘߍߡߊ߲߫ ߞߍ߫ ߦߋ߫ ߞߕߌ߸ ߖߡߊ߬ߣߊ ߞߣߐߟߊ߸ ߥߟߊ߫ ߖߎ߬ߟߊ߬ߦߊ. 

ߞߵߊ߬ ߕߘߴߊ߬ ߦߋ߫ ߖߌ߬ߣߍ߬ ߜߍߓߏ߲ ߞߏߕߌ߯ ߞߎ߲߬ߠߊ߬ߛߌ߰ߟߊ ߘߌ߫ ߁߉߆߂ (ߊ߬ ߓߌ߬ߟߊ߬ ߘߊ߫ ߗߋߘߊ ߏ߬ ߡߍ߲ ߠߊ߫ ߞߎߘߊ߫ ߘߌ߫ ߁߉߆߄ ߣߌ߫ ߁߉߆߈ ߘߊߡߌߣߊ ߕߍ߫) ߊ߬ ߕߘߍ߬ ߘߊ߫ ߕߍߓߊ߯ߦߊ ߘߐ߫ ߞߊ߬ߝߏ߫ ߘߍ߬ߣߍ߲ ߝߍ߬ ߞߵߊ߬ ߟߐ߬ ߟߏ߲ߟߊ߲ ߠߎ߬ ߟߊ߫ ߣߊ߲߬ߝߟߏ߬ߦߊ߬ߟߌ ߡߊ߬

ߊ߬ ߣߊ߬ ߘߊ߬ ߞߍ߫ ߞߊ߲ߕߌ߯ ߛߋߞߎ߬ ߕߎ߬ߙߋ߫ ߡߊߛߘߎߧߊ ߟߎ߬ ߟߊ߫ ߞߏ߰ߙߌ߬ ߘߊߕߎ߲߯ߣߍ߲ ߠߋ߬ ߘߌ߫߸ ߊ߬ ߣߌ߫ ߞߊ߬ ߞߍ߫ ߡߙߊ߬ߞߊ߲ ߕߜߋߡߙߊߟߊ (ߡߐ߰ ߜߍߛߍ߲ߞߍߙߍ߲ ߡߍ߲ ߠߎ߬ ߦߋ߫ ߖߡߊ߬ߣߊ߬ ߞߎ߲ߕߎߙߎ߲ ߡߙߊ߬ ߟߊ߫) ߘߌ߫.

߁߉߇߂ ߟߊ߫߸ ߞߵߊ߬ ߕߘߍ߬ ߊ߬ ߦߋ߫ ߖߡߊ߬ߣߊ ߞߣߐߟߊ ߣߌ߫ ߟߊ߬ߞߊ߲߬ߘߊ߬ߟߌ ߞߏߕߌ߯ߦߊ ߟߊ߫߸  ߊ߬ ߣߌ߫ ߊ.ߓ.ߟ ߝߊ߬ߛߏ ߛߓߍߘߊ ߛߌ߲߬ߝߏ߲ ߘߌ߫߸ ߖߡߊ߬ߣߊ ߡߐ߰ߘߐ߬ߜߍ ߡߍ߲ ߠߎ߬ ߞߊ߬ ߝߌߘߍߟ ߞߊߛߑߕߙߏ߫ ߟߊߛߣߍ߫ ߊ߬ ߟߊ߫ ߓߐߒߡߊߟߌ ߝߍ߬ ߖߌ߬ߣߍ߫߸ ߊ߬ ߕߘߍ߬ ߦߴߏ߬ ߟߎ߬ ߘߐ߫.

ߊ߬ ߕߘߍ߬ ߦߋ߫ ߢߊߢߌߣߌ߲ߠߊ߫ ߟߐ߲߬ߞߋ߬ߟߊ ߛߌ߲߬ߝߏ߲ ߠߋ߬ ߘߌ߫ ߓߎߥߊߙߏ߫ ߘߊ߮ ߞߣߐ߫߸ ߊ߬ ߞߊ߬ ߜߎ߲߬ߘߎ߬ߘߐ߬ ߢߊߢߌߣߌ߲ߠߌ߲ ߠߎ߬ ߛߌ߰ ߛߋ߲߬ߠߊ߫ ߡߍ߲ ߠߎ߬ ߞߊ߬ ߖߊߟߏ߫ ߕߋ߬ߟߎ߫ ߡߌ߬ߘߊ߬ ߤߊ߲߯ ߊ߬ ߛߊ߬ ߘߊ߫ ߥߛߎ ߟߊ߫ (ߞߊ߬ ߛߎ߬ߡߊ߲ ߣߌ߫ ߖߌ ߞߎ߬ߡߊ߲߬ߘߌ߫ ߊ߬ ߡߊ߬)߸ ߣߴߊ߬ ߛߊ߬ ߘߊ߫ ߕߙߊߓߊ ߕߟߋ߬ ߁߭ ߡߊ߬.

ߡߎߛߊ߫ ߖߊ߬ߞߌ߬ߕߋ߫ ߡߌ߬ߘߊ߬ ߘߊ߫ ߁߉߈߄ ߞߏ߲ߞߏߘߌ߬ߓߌ ߃ ߡߊ߬߸ ߛߋߞߎ߬ ߕߎ߬ߙߋ ߟߊ߫ ߛߊ߬ߦߊ ߟߐ߯ߞߎ߲߫ ߞߋߟߋ߲ ߡߊ߬. 

ߊ߬ ߝߊ߰ ߘߊ߫ ߖߘߊ߬ ߕߙߊߥߟߋ߫ ߟߊ߫ ߞߊ߬ߝߏ߬ ߖߊߛߏ߲ ߞߐ ߘߐ߫ ߞߊ߬ߙߌ߬ߝߐ ߟߊ߫ ߁߉߈߅ ߟߊ߫. 

 ߦߟߌߡߊߛߙߋ 
ߦߌߟߡߊ:ߖߌ߬ߣߍ߫ ߓߘߍ߬ߓߘߍ߬ߟߌ߬ߟߊ
ߦߌߟߡߊ:ߖߌ߬ߣߍ߬ ߞߏߕߌ߮
ߦߌߟߡߊ:ߓߎߥߊߙߏ߫ ߘߊ߮
ߦߌߟߡߊ:ߖߌ߬ߣߍ߬ ߜߍߓߏ߲